3 หุ้น “ตระกูลป.” กอดคอร่วง! เซ่นจีนประกาศขึ้นภาษีน้ำมันสหรัฐฯฉุด WTI ทรุดกว่า 2%
3 หุ้น "ตระกูลป." กอดคอร่วง! เซ่นจีนประกาศขึ้นภาษีน้ำมันสหรัฐฯฉุด WTI ทรุดกว่า 2%
3 หุ้น "ตระกูลป." กอดคอร่วง! เซ่นจีนประกาศขึ้นภาษีน้ำมันสหรัฐฯฉุด WTI ทรุดกว่า 2%
26 ส.ค. 2562

ผู้สื่อข่าวรายงานว่า ณ เวลา 10.35 น. ราคาหุ้น บริษัท ปตท. สำรวจและผลิตปิโตรเลียม จำกัด (มหาชน) หรือ PTTEP อยู่ที่ระดับ 117 บาท ลบ 4.50 บาท หรือ 3.70% สูงสุดที่ระดับ 118.50 บาท ต่ำสุดที่ระดับ 116 บาท ด้วยมูลค่าการซื้อขาย 870.16 ล้านบาท
ด้านราคาหุ้นบริษัท ปตท. จำกัด (มหาชน) หรือ PTT อยู่ที่ระดับ 41.50 บาท ลบ 1 บาท หรือ 2.35% สูงสุดที่ระดับ 42 บาท ต่ำสุดที่ระดับ 41.25 บาท ด้วยมูลค่าการซื้อขาย 745.01 ล้านบาท
เช่นเดียวกับราคาหุ้น บริษัท พีทีที โกลบอล เคมิคอล จำกัด (มหาชน) หรือ PTTGC อยู่ที่ระดับ 51.25 บาท ลบ 1.50 บาท หรือ 2.84% สูงสุดที่ระดับ 51.75 บาท ต่ำสุดที่ระดับ 51 บาท ด้วยมูลค่าการซื้อขาย 296.43 ล้านบาท
โดยปัจจัยที่ส่งผลให้ราคาหุ้นปรับตัวลดลงดังกล่าวมาจากกรณีสัญญาน้ำมันดิบเวสต์เท็กซัส (WTI) ตลาดนิวยอร์กปิดร่วงลงเมื่อคืนนี้ (23 ส.ค.) โดยถูกกดดันจากการที่จีนประกาศเรียกเก็บภาษีสินค้านำเข้าจากสหรัฐวงเงิน 7.5 หมื่นล้านดอลลาร์ เพื่อตอบโต้สหรัฐที่ประกาศก่อนหน้านี้ว่าจะเรียกเก็บภาษีสินค้าจีนอีกวงเงิน 3 แสนล้านดอลลาร์
สัญญาน้ำมันดิบ WTI ส่งมอบเดือนต.ค. ร่วงลง 1.18 ดอลลาร์ หรือ 2.1% ปิดที่ 54.17 ดอลลาร์/บาร์เรล
สัญญาน้ำมันดิบเบรนท์ส่งมอบเดือนต.ค. ร่วงลง 58 เซนต์ หรือ 1% ปิดที่ 59.34 ดอลลาร์/บาร์เรล
 
อนึ่งเมื่อวันศุกร์ที่ผ่านมา ทางรัฐบาลจีนปรับขึ้นภาษีนำเข้าสินค้าสหรัฐมูลค่า 7.5 หมื่นล้านเหรียญสหรัฐ โดยเน้นไปที่สินค้าจำพวกเกษตรกรรมอย่างถั่วเหลือง ซึ่งเป็นผลผลิตหลักของชาวนาในสหรัฐ นอกจากนั้นยังปรับขึ้นภาษีน้ำมันดิบ และเครื่องบินขนาดเล็กด้วยเช่นกัน
ทั้งนี้ การตอบโต้ครั้งนี้ของทางรัฐบาลจีนเกิดขึ้นหลังจากที่ทางสหรัฐเตรียมขึ้นภาษีสินค้ามูลค่ากว่า 3 แสนล้านดอลลาร์สหรัฐ ในวันที่ 1 กันยายน 2562 โดยในบางรายการสินค้ามีการปรับเลื่อนวันที่ขึ้นภาษีไปเป็น 15 ธันวาคม 2562 แทน
โดยภายหลัง ประธานาธิบดีสหรัฐ นายโดนัลด์ ทรัมป์ ทวีตข้อความว่าทางสหรัฐเตรียมขึ้นภาษีนำเข้าสินค้าจากจีนเช่นกัน โดยปรับอัตราภาษีของสินค้ามูลค่า 2.5 แสนล้านดอลลาร์สหรัฐ จากเดิม 25% เป็น 30% ในวันที่ 1 ตุลาคม 2562
นอกจากนั้นแล้วยังขึ้นภาษีสินค้าจีนจำนวนมูลค่ารวม 3 แสนล้านดอลลาร์สหรัฐ จากเดิม 10% เป็น 15% ซึ่งการขึ้นภาษีสินค้าล็อตนี้จะแบ่งเป็นสองช่วง คือวันที่ 1 กันยายน 2562 และวันที่ 15 ธันวาคม 2562